Javaslat A TANÁCS RENDELETE a legutóbb a 235/2004/EK rendelettel módosított, a többek között Oroszországból és Romániából származó, egyes varrat nélküli vas- és ötvözetlen acélcsövek behozatalára vonatkozó végleges dömpingellenes vámok kivetéséről szóló 2320/97/EK tanácsi rendelet módosításáról

(előterjesztő: a Bizottság)

INDOKLÁS

2002 novemberében a Bizottság értesítést tett közzé intézkedés megszűnésére irányuló és időközi felülvizsgálat megindításáról a Lengyelországból, Oroszországból, a Cseh Köztársaságból, Romániából és a Szlovák Köztársaságból származó, egyes varrat nélküli vas- és ötvözetlen acélcsövek behozatalára alkalmazandó, a 2320/97/EK tanácsi rendelet által elrendelt dömpingellenes intézkedések tekintetében.

2004. május 1-jén az Európai Unió 10 új tagállammal kibővült. E naptól kezdődően a 15 tagállammal rendelkező Közösségben hatályos dömpingellenes intézkedések a harmadik országokból származó behozatalokra vonatkozóan automatikusan alkalmazandók az új tagállamokban is. Az új tagállamok elleni intézkedések és folyamatban lévő vizsgálatok ugyanazon a napon automatikusan megszűntek. A fent említett felülvizsgálatok esetében a Lengyelországra, a Cseh Köztársaságra és a Szlovák Köztársaságra vonatkozó intézkedések és vizsgálat megszűnt.

Ennek eredményeként 2004. május 1-je után az intézkedések kizárólag Oroszországra és Romániára alkalmazandók. Az intézkedés megszűnésére irányuló és az időközi felülvizsgálatok Oroszországra és Romániára vonatkozóan folyamatban vannak.

A 2003 júniusában közzétett 2003/382/EK bizottsági határozatban (,versenyhatározat") több közösségi termelőt sújtottak büntetéssel, amiért két esetben részt vettek az EK-Szerződés 81. cikkének (1) bekezdésében található rendelkezések megszegésében.

A versenyhatározat közzétételét követően az említett versenyellenes magatartás a hatályos dömpingellenes intézkedésekre tett lehetséges hatását és következményeit megvizsgálták.

A termékkörben, az érintett vállalatokban és a két eljárás időtartamában részleges átfedést fedeztek fel. Ezért teljes bizonyossággal nem erősíthető meg, hogy az általános piaci feltételek ugyanazok lettek volna e versenyellenes magatartás nélkül.

A versenyhatározat jelenlegi dömpingellenes intézkedésekre tett hatásának vizsgálata következményeként az a javaslat született, hogy a 2320/97/EK tanácsi rendelet által létrehozott intézkedések a továbbiakban ne kerüljenek alkalmazásra, amíg a folyamatban lévő megszűnési és időközi felülvizsgálatok eredménye függőben van. A jelenlegi felülvizsgálatokat olyan időszakra alapozva helyénvaló folytatni, amelyet nyilvánvalóan nem befolyásolt a fent említett versenyellenes magatartás.

Javaslat A TANÁCS RENDELETE a legutóbb a 235/2004/EK rendelettel módosított, a többek között Oroszországból és Romániából származó, egyes varrat nélküli vas- és ötvözetlen acélcsövek behozatalára vonatkozó végleges dömpingellenes vámok kivetéséről szóló 2320/97/EK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre (a továbbiakban: alaprendelet) [1] és különösen annak 9. cikkére és 11. cikke (2) és (3) bekezdésére,

[1] HL L 56., 1996.3.6., 1. o., a legutóbb a 461/2004/EK rendelettel (HL L 77., 2004.3.13., 12. o.) módosított rendelet.

tekintettel a tanácsadó bizottsággal folytatott konzultációt követően a Bizottság által benyújtott javaslatra [2],

[2] HL C [...], [...], o.

mivel:

A. Eljárás

1. Hatályos intézkedések

(1) A 2320/97/EK tanácsi rendelettel [3] a Tanács a Magyarországról, Lengyelországból, Oroszországból, a Cseh Köztársaságból, Romániából és a Szlovák Köztársaságból származó egyes varrat nélküli vas- és ötvözetlen acélcsövek behozatalára végleges dömpingellenes vámot vetett ki. A rendeletet a 190/2000/EK tanácsi rendelet [4], majd később a 235/2004/EK tanácsi rendelet [5] módosította. Az exportáló termelők által felajánlott kötelezettségvállalásokat Magyarország, Lengyelország, a Cseh Köztársaság, Románia és a Szlovák Köztársaság esetében a 97/790/EK bizottsági határozat [6], Oroszország esetében pedig a 2000/70/EK bizottsági határozat [7] elfogadta.

[3] HL L 322., 1997.11.25., 1. o.

[4] HL L 23., 2000.1.28., 1. o.

[5] HL L 40., 2004.2.12., 11. o.

[6] HL L 322., 1997.11.25., 63. o.

[7] HL L 23., 2000.1.28., 78. o.

(2) 2004. május 1-jén az Európai Unió tíz új tagállammal kibővült. E naptól kezdődően a 15 tagállammal rendelkező Közösségben hatályos dömpingellenes intézkedések a harmadik országokból származó behozatalokra vonatkozóan automatikusan alkalmazandók az új tagállamokban is. Az új tagállamok ellen irányuló intézkedések ugyanazon a napon automatikusan hatályukat vesztették.

(3) A jelenleg hatályos intézkedések az Oroszországból (26,8 %-os dömpingellenes vám és három kötelező árajánlat) és a Romániából (9,8 %-38,2 %-os dömpingellenes vám és négy kötelező árajánlat) származó behozatalra alkalmazandók.

2. Időközi és intézkedés megszűnésére irányuló felülvizsgálatok

(4) 2002. november 23-án a Bizottság közzétett egy értesítést intézkedés megszűnésére irányuló és időközi felülvizsgálat megindításáról a Lengyelországból, Oroszországból, a Cseh Köztársaságból, Romániából és a Szlovák Köztársaságból származó egyes varrat nélküli vas- és ötvözetlen acélcsövek behozatalára alkalmazandó dömpingellenes intézkedések tekintetében. [8]

[8] HL C 288., 2002.11.23., 2. o.

(5) A felülvizsgálatot az Európai Unió varrat nélküli csőipari védelmi bizottsága kérelmezte az egyes varrat nélküli vas- és ötvözetlen acélcsövek teljes közösségi termelésének jelentős arányát képviselő termelők nevében.

(6) Az intézkedés megszűnésére irányuló felülvizsgálat kérelmének alapja a közösségi ipart érintő dömping és kár állítólagos folytatódása vagy újra előfordulása. Az időközi felülvizsgálat kérelmének alapja az, hogy az intézkedések formája és szintje nem megfelelő a kárt okozó dömping ellensúlyozására.

(7) A felülvizsgálatok Oroszország és Románia tekintetében továbbra is folyamatban vannak.

3. Érintett termék

(8) Az intézkedés megszűnésére irányuló és az időközi felülvizsgálatban érintett termékkategóriák (az alaprendelet 11. cikkének (2) és (3) bekezdése) megegyeznek a 2320/97/EK tanácsi rendeletben szereplőkkel, azaz

(9)

(10) (a) olaj- és gázszállító vezetékként használt, legfeljebb 406,4 mm külső átmérőjű, varrat nélküli vas- és ötvözetlen acélcsövek;

(11)

(12) (b) kör keresztmetszetű, hidegen húzott vagy hidegen hengerelt, varrat nélküli vas- és ötvözetlen acélcsövek, kivéve a precíziós csöveket;

(13)

(14) (c) egyéb kör keresztmetszetű, legfeljebb 406,4 mm külső átmérőjű, nem menetes vagy menettel ellátható, varrat nélküli vas- és ötvözetlen acélcsövek

(15)

(16) (az érintett termék) jelenleg az ex 7304 10 10, ex 7304 10 30, 7304 31 99, 7304 39 91 és 7304 39 93 KN-kód alá sorolhatók be. Ezek a KN-kódok kizárólag tájékoztatás céljából állnak rendelkezésre.

B. A 2003/382/EK bizottsági határozat és a 2320/97/EK tanácsi rendelet közötti összefüggés értékelése

1. Az EK-Szerződés 81. cikke szerinti versenyellenes magatartás ellen irányuló eljárás

(17) A 2003. június 6-án közzétett, 1999 decemberétől datált 2003/382/EK bizottsági határozatban (,versenyhatározat") [9] több közösségi termelőt sújtottak büntetéssel, amiért két esetben részt vettek az EK-Szerződés 81. cikkének (1) bekezdésében található rendelkezések megszegésében.

[9] HL L 140., 2003.6.6., 1. o.

(18) A versenyhatározat elfogadását követően előzetesen úgy vélték, hogy a 2320/97/EK tanácsi rendelettel fennálló esetleges kapcsolat - amennyiben ilyen létezik - nem annyira számottevő, hogy e rendelet megállapításainak felülvizsgálatát igényelné. A versenyhatározat közzétételét követően azonban az egyik érintett fél megemlítette a hatályos dömpingellenes intézkedésekre irányuló versenyellenes magatartás lehetséges hatásának kérdését, és további tájékoztatással szolgált a 2320/97/EK tanácsi rendelet sérelmével és oksági megállapításaival kapcsolatos kérdések vonatkozásában. E rendelet annak vizsgálatára irányul, hogy a versenyhatározatnak van-e bármilyen következménye a hatályos dömpingellenes intézkedésekre nézve.

2. A versenyhatározat által érintett termék

(19) A versenyhatározat hatálya alá tartozó érintett termékek a különösképpen az olaj- és a gáziparban használt, varrat nélküli szénacélcsövek. Két fő kategóriát alkotnak: egyrészről a közepes és hosszú távon olajat és gázt szállító vezetékcsövek (,LP" - line pipes), másrészről a fúrócsövek, közismert nevükön az olajvidéki csőtermékek (,OCTG-csövek") kategóriáját. Amíg az LP az ex 7304 10 KN-kód alá sorolható be, az ,OCTG-csövek" a 7304 21 KN-kód alá tartoznak.

(20) A dömpingellenes vizsgálat termékköre szélesebb, mint a versenyhatározat hatálya alá tartozó érintett termékeké. Az összehasonlítás azonban azt mutatja, hogy az ex 7304 10 10 és ex 7304 10 30 KN-kód alá tartozó termékkategóriákat, azaz az olaj- és gázszállító vezetékként használt, legfeljebb 406,4 mm külső átmérőjű vezetékcsöveket, a dömpingellenes vizsgálatok és a verseny megsértése egyaránt befolyásolják, még akkor is, ha ez csak az érintett termék közösségi piacának korlátozott részére vonatkozik.

3. Érintett termelők

(21) A dömpingellenes vizsgálatban tíz közösségi termelő működött együtt, amelyek a vizsgálatban érintett termék teljes közösségi termelésének több mint 90 %-át képviselik. A tízből három vállalat szintén érintett volt az EK-Szerződés 81. cikke (1) bekezdésének megsértésében.

4. A vizsgálati időszak és az érintett időszak alatti jogsértés

(22) A dömping és a kár vizsgálatának időszaka 1995. szeptember 1-jétől 1996. augusztus 31-éig tartott (,vizsgálati időszak"), míg a dömpingellenes vizsgálat során a kár értékelésének szempontjából lényeges trendek vizsgálata 1992 januárjától a vizsgálati időszak végéig, azaz 1996. augusztus 31-ig tartott (,érintett időszak").

(23) A vizsgálati időszak és az érintett időszak alatt két jogsértés történt:

(24)

(25) (a) Az EU-Japán kartellben az érintett termelők megsértették az EK-Szerződés 81. cikke (1) bekezdésének rendelkezéseit, amennyiben más termelőkkel együttesen olyan megállapodásban vettek részt, amely többek között elrendelte varrat nélküli szabványmenetes OCTG-csöveik hazai piaci előírásainak betartását. A jogsértés 1990-től 1995-ig tartott, noha teljes biztonsággal nem bizonyítható, hogy 1995-ben pontosan mikor fejeződtek be a műveletek.

(26)

(27) (b) Egy párhuzamosan létező európai kartellben a termelők megszegték az EK-Szerződés 81. cikke (1) bekezdésének rendelkezéseit, amennyiben a (15a) preambulumbekezdésben említett versenyellenes magatartással összefüggésben olyan szerződéseket kötöttek, amelyek eredményeként a simavégű OCTG-csövek szállítása megosztásra került. A jogsértés a dömpingellenes vizsgálatban érintett egyik termelő esetében 1991-től 1999-ig és 1993-tól 1997-ig tartott.

(28) A (15b) preambulumbekezdésben említett jogsértés nem befolyásolja közvetlenül a dömpingellenes vizsgálatot, mivel az érintett termék a 7304 21 KN-kód alá tartozik, azaz a dömpingellenes vizsgálat hatályán kívül esik.

(29) A (15a) preambulumbekezdésben említett jogsértés tekintetében a dömpingellenes eljárás vizsgálati időszaka és az EU-Japán kartell működése közötti időbeli átfedés 1995. szeptember 1-jétől 1995. december 31-ig tart. Az érintett időszak tekintetében az átfedés 1992 januárjától 1995. december 31-ig tart.

5. Elemzés

(30) A fentiek értelmében a dömpingellenes eljárás és a versenyellenes magatartás fennállása között részleges átfedés van. A versenyellenes magatartásban érintett termék részben a dömpingellenes vizsgálat termékkörébe tartozik ((12) preambulumbekezdés). A dömpingellenes eljárás vizsgálati időszaka és érintett időszaka, valamint az az időszak, amelyre vonatkozóan a versenyszabályok megszegését felismerték, részben összefüggést mutat ((17) preambulumbekezdés). Végül a versenyellenes magatartásban érintett közösségi termelők egy része a dömpingellenes eljárásban meghatározottak szerint a közösségi iparban szintén részt vett ((13) preambulumbekezdés).

(31) Mivel a termékkörben, a résztvevő vállalatokban és a két eljárás időszakában tapasztalható átfedés csak részleges, a versenyellenes magatartás hatása csak korlátozott mértékben befolyásolta az 1997-ben kivetett végleges vámokra alapuló dömpingellenes vizsgálatot. Mindemellett ha eltekintünk azon vállalatok adataitól, amelyek az EK-Szerződés 81. cikkének (1) bekezdését megszegték, az eredmények továbbra is összehasonlíthatónak tűnnek azokkal az eredményekkel, amelyeket a tíz együttműködő közösségi termelő adatai alapján számoltak ki, ideértve azokat is, akik részt vettek a fent említett versenyellenes magatartásban, azaz kárt okozó dömping még mindig létezhetne. Ennélfogva igen valószínűtlen, hogy a közösségi termelők versenyellenes magatartása jelentős hatással volt a dömpingellenes vizsgálat eredeti eredményeire. Teljes bizonyossággal azonban nem erősíthető meg, hogy az általános piaci feltételek ugyanazok lettek volna ezen versenyellenes magatartás nélkül.

6. Következtetések

(32) A fentiekre való tekintettel helyénvaló, hogy a továbbiakban a 2320/97/EK tanácsi rendelet által létrehozott intézkedéseket ne kerüljenek alkalmazásra. Ez összhangban áll a helyes ügyvitel és a helyes közigazgatási gyakorlat elvével. Továbbá tudomásul kell venni, hogy a folyamatban lévő időközi és intézkedés megszűnésére irányuló felülvizsgálatok összefüggésében az új eredményeket a közeljövőben rendelkezésre kell bocsátani annak érdekében, hogy a jövőben versenyellenes magatartás által nyilvánvalóan nem befolyásolt adatok alapján lehessen értékelést készíteni. Amíg a folyamatban lévő felülvizsgálatok nem fejeződnek be, a vámok a továbbiakban nem szedhetők be. A fentiekből továbbá az is következik, hogy a jelenleg hatályos kötelezettségvállalások a továbbiakban nem alkalmazandók, amíg a folyamatban lévő, intézkedés megszűnésére irányuló és időközi felülvizsgálatok eredményei nem ismeretesek.

(33) Az érintett feleket tájékoztatták arról a szándékról, hogy a továbbiakban a 2320/97/EK tanácsi rendelet által létrehozott intézkedések ne kerüljenek alkalmazásra. Továbbá lehetőséget kapnak arra, hogy e közzétételt követően adott időszakon belül előadhassák észrevételeiket.

(34) A felek által benyújtott szóbeli és írásbeli érvek meghallgatásra kerültek, és adott esetben figyelembe vették őket,

ELFOGADTA EZT A RENDELETET:

1. cikk

A legutóbb a 235/2004/EK rendelettel módosított 2320/97/EK tanácsi rendelet a következőképpen módosul:

A 7. cikk után egy új, 8. cikk kerül beillesztésre:

' 8. cikk

Az 1-3. cikk a továbbiakban nem alkalmazandó.'

2. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én. [...]

a Tanács részéről

az elnök